**Dôvodová správa**

**Osobitná časť**

**K Čl. I**

**K bodu 1**

Upravuje sa definícia výrobcu na účely dodržiavania povinností podľa § 12a a 12b návrhu.

**K bodu 2**

Podľa smernice 2014/40/EÚ v platnom znení sa návrhom dopĺňa do zákona definícia elektronickej registračnej databázy Európskej únie (EU-CEG) z dôvodu povinnosti registrovať tabakové výrobky a elektronické cigarety a plniace fľaštičky do elektronických cigariet, ktoré budú uvádzané do obehu zo strany výrobcov, dovozcov alebo distribútorov.

**K bodom 3 a 4**

Mení sa spôsob registrácie tabakových výrobkov a elektronických cigariet a plniacich fľaštičiek do elektronických cigariet z klasickej papierovej na elektronickú formu.

**K bodu 5**

Za § 12 sa vkladajú nové ustanovenia § 12a a § 12b. § 12a upravuje podmienky označovania každého spotrebiteľského balenia tabakového výrobku na účely vysledovateľnosti jedinečným identifikátorom, ktorý zaznamenáva pohyb spotrebiteľského balenia tabakových výrobkov od výrobcu cez všetkých odberateľov tabakového výrobku po prvú maloobchodnú predajňu. Ustanovenie ďalej upravuje podmienky, kto vydáva jedinečný identifikátor tabakového výrobku a jeho obsah. Ďalej stanovuje povinnosti pre výrobcu, dovozcu a distribútora pri zaznamenávaní všetkých pohybov spotrebiteľských balení. Upravuje podmienky uchovávania záznamov o pohyboch tabakových výrobkov a podmienky, ktoré sa vzťahujú na výrobcov s cieľom poskytnutia zariadenia, ktoré budú slúžiť na zaznamenávanie kúpy, predaja, uskladnenia a prepravy tabakových výrobkov alebo iného nakladania s nimi. Ustanovenie § 12b stanovuje povinnosť, aby každé spotrebiteľské balenie tabakového výrobku malo bezpečnostný prvok.

**K bodom 6 až 10**

Mení sa spôsob registrácie tabakových výrobkov a elektronických cigariet a plniacich fľaštičiek do elektronických cigariet z klasickej papierovej na elektronickú formu.

**K bodu 11**

V súvislosti s vykonávaním kontroly dodržiavania povinností ustanovených v § 12a a 12b sa dopĺňa výpočet kontrolných orgánov.

**K bodu 12**

Návrh ustanovuje sankcie za správne delikty v oblasti neoznačenia jedinečným identifikátorom na spotrebiteľskom balení tabakových výrobkov.

**K bodu 13**

Návrh stanovuje sankcie za porušenie povinností uvedených v § 20 ods. 4 a 5.

**K bodu 14**

Stanovujú sa prechodné ustanovenia upravujúce uvádzanie na trh pre tabakové výrobky vyrobené pred zavedením systému vysledovateľnosti tabakových výrobkov.

**K Čl. II**

Navrhuje sa účinnosť zákona vzhľadom na predpokladanú dĺžku legislatívneho procesu.